Imtella' Frar 17, 2021 Rapport: Adrian Spiteri Bil-għan li ttejjeb il-kwalità tal-ilma tal-vit, il-proġett ta' riċerka Purilma ser jistabbilixxi taħlita ta' kimika ġdida li titħallat mal-ilma li tkun tista' tnaqqas l-ammont ta' klorin fih. Huwa stmat li kull dar f'Malta u Għawdex tikkonsma medja ta' 1,000 flixkun ilma tal-plastik fis-sena, li jammontaw għal madwar 200 miljun flixkun tal-plastik fis-sena. Waħda mir-raġunijiet għall-konsum għoli tal-ilma tal-flixkun fil-gżejjer Maltin hija r-riħa u t-togħma tal-ilma tal-vit. Bil-għan li titjieb il-kwalità tal-ilma u jiżdied il-konsum tal-ilma tal-vit, l-Aġenzija għall-Enerġija u l-Ilma qed tiffinanzja l-proġett Purilma biex issir riċerka mill-Korporazzjoni għas-Servizzi tal-Ilma u l-Università ta' Malta. L-inginier Janice Mallia li hija parti mit-tim ta' riċerkaturi ta' dan il-proġett qalet li r-riċerka ser isib mezzi alternattivi biex jitnaqqas il-livell ta' klorin fl-ilma tal-vit. 'Bħalissa qegħdin nużaw id-diżinfettant tal-klorin li jintuża b'mod għaqli u huwa diżinfettant effettiv ħafna sabiex naslu għall-ilma li huwa sigur għall-pubbliku, pero jikkomprometti t-togħma u r-riħa u b'hekk f'din ir-riċerka ser inkunu qegħdin inħarsu lejn tekonoloġiji oħrajn li jaslu għall-istess riżultat, pero ma jħallux l-istess impatt negattiv fuq it-togħma u r-riħa tal-ilma." Il-Ministru għall-Enerġija, l-Intrapriżi u l-Iżvilupp Sostennibbli, Miriam Dalli, qalet li r-riċerka li ser issir b'investiment ta' 120,000 Ewro, meta tiġi implimentata, ser tgħin biex jitnaqqas l-ammont ta' flixken tal-plastik tal-ilma li jiġu kkunsmati. "Wara kollox jiena l-għan tiegħi hu li kemm jista' jkun in-nies jistgħu jixorbu l-ilma tal-vit, b'hekk nistgħu naqtgħu l-flixken tal-ilma u nkunu nistgħu noffru lil min ma jistax jixtri flixken tal-ilma biex ikollu ilma tajjeb għax-x-xorb, li jkollu togħma tajba fid-dar tiegħu stess." Il-Ministru Dalli ħabbret li f'Marzu ser tkun qiegħda tinfetaħ it-tieni sejħa għall-proġetti ta' riċerka u innovazzjoni fis-settur tal-enerġija u l-ilma biex il-pajjiż ikompli jersaq vicin il-mira ta' servizzi tal-ilma u l-enerġija li ma jniġġsux.